钦定古今图书集成/明伦汇编/氏族典/第285卷 > 黄溍
## 钦定古今图书集成/明伦汇编/氏族典/第285卷 > 黄溍

按《元史黄溍传》：“溍字晋卿，婺州义乌人。母童氏，梦大
星坠于怀，乃有娠，历二十四月始生溍。溍生而俊异，
迨长以文名，中延祐二年进士第，授台州宁海丞，迁
两浙都转运盐使司石堰西场盐运，改诸暨州判官，
入为应奉翰林文字，同知制诰，转国子博士，为江浙
等处儒学提举。溍年始六十七，不俟引年，亟上纳禄”
侍亲之请，绝江径归。俄以秘书少监致仕，未几，除翰
林直学士、知制诰、同修国史，升侍讲学士、同知经筵
事。上章求归，不俟报而行。帝闻之，遣使者追还京师，
复为前官。久之，始得谢南还，优游田里间，凡七年，卒。
追封江夏郡公，谥曰“文献。”溍天资介特，在州县唯以
清白为治，月俸弗给，每鬻产以佐其费。及升朝行，挺
立无所附，君子称其“清风高节。”